LV Eiropas Savienības Oficiālais Vēstnesis C 160/15

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 160/07)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam (1). Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“CIPOLLA ROSSA DI TROPEA CALABRIA”

EK Nr. IT/PGI/005/0369/20.9.2004

ACVN ( ) AĢIN (X)

Šis ir informatīvs kopsavilkums, kurā izklāstīti produkta specifikācijas galvenie elementi.

1. Atbildīgais dienests dalībvalstī

Nosaukums: Ministero delle Politiche agricole e forestali Adrese: Via XX Settembre, 20 I-00187 Roma Tālr.: (39) 06 481 99 68 Fakss: (39) 06 42 01 31 26 e-pasts: QTC3@politicheagricole.it

2. Grupa

Nosaukums: Accademia tutela Cipolla Rossa di Tropea Adrese: Via Provinciale — Santa Domenica I-89865 Ricadi (VV) Tālr.: (39) 0963 66 95 23 Fakss: (39) 0963 66 95 23 e-pasts: — Sastāvs: ražotāji/pārstrādātāji ( X ) citi ( )

3. Produkta veids

1.6. klase: augļi, dārzeņi un graudaugi, arī pārstrādāti

4. Specifikācija

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Cipolla Rossa di Tropea Calabria”

4.2. Apraksts: Ar aizsargātas ģeogrāfiskās izcelsmes norādi (AĢIN) “Cipolla Rossa di Tropea Calabria” apzīmē Allium Cepa sugas sīpolus, kas pieder tikai pie turpmāk norādītajām vietējām šķirnēm, kuriem raksturīga atšķirīga forma un agrīna nogatavošanās sakarā ar fotoperioda ietekmi.

“Tondo Piatta” vai agrīnie sīpoli;

“mezza campana” vai vidēji agrie sīpoli;

“Allungata” vai vēlīnie sīpoli.

Produktu iedala trīs tipos:

“Cipollotto” (jaunie sīpoli)

— Krāsa: no baltas līdz rozā un violeta.

— Garša: salda un maiga.

— Izmērs: atbilst ES tiesību aktos noteiktajiem standartiem.

“Cipolla da consumo fresco” (svaigi sīpoli)

— Krāsa: no balti rozā līdz violetai.

— Garša: salda un maiga.

— Izmērs: atbilst ES tiesību aktos noteiktajiem standartiem.

“Cipolla da serbo” (uzglabāšanai paredzētie sīpoli)

— Krāsa: no baltas līdz violetai.

— Garša: salda un maiga.

— Izmērs: atbilst ES tiesību aktos noteiktajiem standartiem.

4.3. Ģeogrāfiskais apgabals: AĢIN “Cipolla Rossa di Tropea Calabria” ražošanas apgabals ietver atbilstošus zemes gabalus, kas daļēji vai pilnībā ietilpst šādu Kalabrijas pašvaldību administratīvajā teritorijā.

Cosenza province: daļa no Fiumefreddo, Longobardi, Serra d'Aiello, Belmonte, Amantea pašvaldībām.

Catanzaro province: daļa no Nocera Terinese, Falerna, Gizzeria, Lamezia Terme, Curinga pašvaldībām.

Vibo Valentia province: daļa no Pizzo, Vibo Valentia, Briatico, Parghelia, Zambrone, Zaccanopoli, Zungri, Drapia, Tropea, Ricadi, Spilinga, Joppolo, Nicotera pašvaldībām.

4.4. Izcelsmes apliecinājums: Lai aizsargātu ģeogrāfiskās izcelsmes norādi, izveidoja sertifikācijas sistēmu, kas vienlaikus nodrošina arī dažādu ražošanas posmu izsekojamību. Tādējādi “Cipolla Rossa di Tropea Calabria” ražotāji un iepakotāji, kā arī kultivētās zemes gabali tiks reģistrēti attiecīgajos sarakstos, ko pārvalda kontroles iestāde.

4.5. Ražošanas metode: Ražošanas procesa kopsavilkums ir šāds. Sīpolu “Cipolla Rossa di Tropea Calabria” sējas darbus veic, sākot no augusta. Atkarībā no augsnes un audzēšanas tehnikas sēšanas attālums ir sākot no 4 līdz 20 cm vienā rindā un 10-22 cm starp rindām, ar blīvumu no 250 000 līdz 900 000 augiem uz hektāru, pēdējā gadījumā vienā bedrītē vienādā dziļumā jāsēj 4 sīpoli. Papildus parastajām audzēšanas darbībām veic apūdeņošanu atkarībā no nokrišņu daudzuma. Uzreiz pēc jauno sīpolu novākšanas tiem jānoņem ar zemi netīrais slānis (ārējais apvalks), jānogriež stublāji, atstājot tos 40 cm garus, un jāsaliek kastēs, sadalot tos saišķos. Svaigos sīpolus atbrīvo no ārējā apvalka, tiem nogriež stublājus, atstājot tos 60 cm garus, pēc tam tos sadala saišķos pa 5-8 kg katrā un saliek mazākās vai lielākās kastēs. Uzglabāšanai paredzētos sīpolus izvieto kārtās uz zemes, nenogriežot stublājus, un atstāj kaltēties uz 8-15 dienām, līdz tie kļūst blīvi, izturīgi un iegūst spilgti sarkanu krāsu. Kad sīpoli ir izžāvēti, tiem var nogriezt sakaltušos stublājus vai tos atstāt, lai vēlāk sastiprinātu virtenēs.

Personām, kas plāno audzēt produktu ar aizsargātas ģeogrāfiskās izcelsmes norādi “Cipolla Rossa di Tropea- Calabria”, stingri jāievēro ES iesniegtās specifikācijas. Iepakošanas darbības jāveic 4.3. punktā noteiktajā apgabalā, lai garantētu produkta izsekojamību un lai saglabātu tā kvalitāti.

4.6. Saikne: Pieprasījumu atzīt AĢIN “Cipolla Rossa di Tropea Calabria” pamato ar produkta reputāciju, kas iegūta, pateicoties dažādiem veicināšanas pasākumiem, kā to pierāda vēsturiski un bibliogrāfiski avoti.

“Cipolla Rossa di Tropea Calabria” ir pazīstama ar tās kvalitātes un organoleptiskajām īpašībām, tas ir, sīpoliem ir maiga un salda garša, tie ir viegli sagremojami, jo tajos ir ļoti zems sulfātu līmenis, kas nepadara tos pikantus un skābus. Pateicoties šīm īpašībām, “Cipolla Rossa di Tropea Calabria” sīpolus var ēst svaigā veidā lielākā daudzumā nekā parastos sīpolus.

Vēsturiskos un bibliogrāfiskos avotos minēts, ka sīpoli parādījās Kalabrijā un Vidusjūras baseina valstīs jau pirms feniķiešu un grieķu laikiem. Sīpolus augsti vērtēja jau viduslaiku un renesanses laikmetā, tas bija galvenais pārtikas produkts, kam bija svarīga nozīme vietējā ekonomikā, ar to tirgojās uz vietas, to pārdeva un eksportēja pa jūru uz Tunisiju, Alžīriju un Grieķiju. Daudzi ceļotāji, kuri ieradās Kalabrijā no 1700. līdz 1800. gadam, lai apskatītu Tirēnu jūras krastus, sākot no Pizzo līdz Tropea pilsētām, savos pierakstos min plaši lietotos sarkanos sīpolus (Cipolle Rosse). Lauksaimnieki jau izsenis izmantoja sīpolus gan pārtikā, gan vietējā ražošanā; ceļotājs Dr. Albert ieradās Kalabrijā 1905. gadā un, apmeklējot pilsētu Tropea, brīnījās par nabaga zemniekiem, kuri ēda tikai sīpolus. 20. gadsimta sākumā Tropea sīpolus sāka audzēt ne tikai mazos piemājas dārziņos, bet arī plašākās teritorijās; 1929. gadā Valle Ruffa izveidoja ūdensvadu, kas ļāva apūdeņot teritorijas, tādējādi uzlabojot produkta kvalitāti un paaugstinot ražību. Ziemeļeiropas tirgos produkts straujāk izplatījās Burbonu valdīšanas laikā, kļūstot pieprasīts un novērtēts īsā laikposmā, kā izklāstīts pētījumā Studi sulla Calabria- 1901, kurā aprakstīta pat sīpolu forma un Kalabrijas sarkanie iegarenie sīpoli. Pirmie sistematizētie statistikas dati par sīpolu audzēšanu Kalabrijā ietverti izdevniecības Reda lauksaimniecības enciklopēdijā (1936.-1939.g.). Unikālās produkta īpašības, kuras to padarīja slavenu visā valstī, un galvenokārt tā vēsturiskā un kulturālā vērtība, ko vēl šodien uzskata par dzīvu un klātesošu audzēšanas tradīcijās, gatavošanā, ikdienas sarunvalodā un folkloras pasākumos, ir iemesls mēģinājumiem produktu imitēt un viltot tā nosaukumu.

Sīpolus “Cipolla Rossa di Tropea Calabria” audzē smilšainā, vidēji smilšainā, smilšmāla vai kaļķainā augsnē, kas atrodas piekrastes apgabalos vai applūstošu upju un strautu tuvumā, kur, neskatoties uz granti, netiek traucēta sīpolu augšana. Piekrastes apgabali ir piemēroti agrīno sīpolu audzēšanai, kuri paredzēti patēriņam svaigā veidā, savukārt uzglabāšanai paredzēto vēlīno sīpolu audzēšanai vislabāk piemēroti iekšzemes apgabali ar mālainu augsni un atklāti mālaini lauki. Tāpat kā agrāk, arī mūsdienās sarkanos sīpolus audzē gan piemājas dārziņos, gan arī plašos laukos, tos izmanto pārtikā, jo īpaši vietējos ēdienos un tradicionālajās receptēs.

Attiecīgā apgabala augsnes un klimatiskie apstākļi ļauj iegūt augstvērtīgas kvalitātes produktu, kas ir unikāls savā jomā un pazīstams visā pasaulē.

4.7. Pārbaudes struktūra:

Nosaukums: Associazione Italiana Agricoltura Biologica (A.I.A.B.) Adrese: via Piave, 14 I-00187 Roma Tālr.: — Fakss: — e-pasts: —

4.8. Marķējums: Laižot tirdzniecībā sīpolus ar AĢIN “Cipolla Rossa di Tropea Calabria”, tiem jābūt iepakotiem šādā veidā: jaunos sīpolus sasien saišķos un sakārto kartona, plastmasas vai koka kastēs, un tie ir gatavi pārdošanai; svaigos sīpolus sadala saišķos pa 5-8 kg katrā, saliek mazākās vai lielākās kastēs. Uzglabāšanai paredzētos sīpolus safasē dažāda lieluma iepakojumos, nepārsniedzot 25 kg katrā, un liek maisos vai kastēs. Neatkarīgi no sīpolu lieluma vienā virtenē jāsastiprina vismaz 6 sīpoli, un virtenes saturam jābūt vienveidīgam pēc skaita un svara. Uz konteineriem jānorāda uzraksts AĢIN “Cipolla Rossa di Tropea Calabria”, precizējot sīpolu veidu “cipollotto”, “cipolla da consumo fresco”, “cipolla da serbo”, kā arī logotips. Uz konteineriem jānorāda arī ražotāja un iepakotāja vārds, uzņēmuma nosaukums un adrese, kā arī sākotnējais neto svars. Uz logotipa atainotas Tropea pilsētas klintis, uz kurām atrodas benediktīniešu svētnīca Santa Maria dell'Isola. Logotipa sīkāks apraksts ir precīzi izklāstīts ražošanas specifikācijā.

Produktus, kuru sagatavošanā arī pēc apstrādes un pārstrādes izmanto AĢIN “Cipolla Rossa di Tropea Calabria”, var laist tirdzniecībā iepakojumos, uz kuriem ir atsauce uz minēto aizsargātas ģeogrāfiskās izcelsmes norādi, un Kopienas logotipu var izmantot tikai tad, ja:

apstiprinātais aizsargātas ģeogrāfiskās izcelsmes norādes produkts ir vienīgā atbilstīgās produktu grupas sastāvdaļa;

un ka intelektuālā īpašuma tiesību turētāji, kam šīs tiesības piešķirtas, reģistrējot vietas nosaukumu AĢIN, un kas apvienojušies AĢIN aizsardzības asociācijā, kuru atzinusi Lauksaimniecības ministrija, ir pilnvarojuši aizsargātās ģeogrāfiskās izcelsmes norādes produkta lietotājus. Šī asociācija arī reģistrē lietotājus īpašos reģistros un uzrauga pareizu aizsargātās ģeogrāfiskās izcelsmes norādes izmantošanu. Ja atzīta asociācija nepastāv, iepriekš minētos uzdevumus veic Lauksaimniecības un mežsaimniecības ministrija kā valsts iestāde, kas atbildīga par Regulas (EK) Nr. 510/2006 īstenošanu.

Saskaņā ar spēkā esošajiem tiesību aktiem aizsargātas ģeogrāfiskās izcelsmes norādes neekskluzīvas lietošanas gadījumā ir pieļaujama atsauce uz minēto nosaukumu tikai attiecībā uz sīpolus saturoša produkta sastāvdaļām vai to pārstrādes produktiem.

(1) OV L 93, 31.3.2006., 12. lpp.